Do braka - putem Interneta!
Prema nedavnoj anketi, od preko 10 tisuća ljudi koji su stupili u brak u 2006. i 2007. godini, više od 19 posto upoznalo se na Internet
Ako upitate bilo koji američki par koji proslavlja svoju desetu godišnjicu braka kako su se sreli, vjerojatno će vam reći – na poslu, u školi, ili “upoznali su nas prijatelji.” Ako postavite isto pitanje američkom paru koji je u braku dvije godine, dobit ćete vjerojatno drugačiji odgovor. Matt Bromeland i Helen McClure vjenčali su se u rujnu 2007. godine. Njih se dvoje ‘upoznalo’ na Internetu u veljači 2005.-e. "O njoj sam saznao više u prvih nekoliko trenutaka nego što biste vi saznali o nekom koga sretnete u trgovini, ili o nekom s kim bi vas upoznala vaša teta," kaže Matt. A to je bilo i prije nego što su se osobno upoznali. Kad su se napokon sreli uživo, nekoliko tjedana kasnije, mislili su da će otići na polusatnu kavu, ali je ta kava ispala puno duža: pričali su punih četiri sata. Matta i Helen ‘spojio’ je eHarmony, web sajt za stvaranje veza. Oboje kažu da ostavljaju ljude malo zatečenima kad im spomenu mjesto njihovog upoznavanja, jer oni očekuju neki od klasičanih odgovora, poput ‘upoznali smo se u školi.’ Kao i sve veći broj tek vjenčanih parova koji su se sreli na Internetu, njih dvoje kažu da tradicionalniji načini upoznavanja potencijalnog partnera kod njih jednostavno nisu imali uspjeha: "Nije mi išlo kad bi me prijatelji, ili prijatelji prijatelja, planirali s nekim upoznati. Nakon nekog vremena, shvatila sam da mi treba nečija pomoć kako bi vidjela kakva bi mi osoba odgovarala," kaže Helen. Iako za sebe kaže da je otvoren i društven, Matt kaže da mu nikada nije bilo ugodno pokušati prići nekoj nepoznatoj ženi da bi je šarmirao. Claire Schuster kaže da je na Internetu srela ljude koje u stvarnom životu ne bi nikada imala prilike upoznati: "Bilo je nevjerojatno: u jednom danu mogli ste upoznati 25 osoba koje su vam preporučili kao potencijalne partnere. Naravno, ne bi izašli s 25 ljudi, no šanse za upoznati nekog tko bi vam odgovarao bile su puno veće nego što sam očekivala." Web sajt joj je predložio Haroota Hakapiana, nastavnika i nogometnog trenera, u studenom 2004. godine. "Nisam imao vremena sresti ljude na bilo koji drugi način. U školu bih došao u 6:30, treninge sam držao od 3 do 5, a sam bih išao u teretanu od 5 do 6, ili 7 sati navečer," kaže Haroot. Haroot i Claire vjenčali su se za nešto manje od godinu dana nakon susreta na Internetu. Prema nedavnoj anketi, od preko 10 tisuća ljudi koji su stupili u brak u 2006.-oj ili 2007.-oj godini, više od 19 posto upoznalo se na Internetu, što je veći postotak od onih koji su se upoznali putem prijatelja ili na bilo koji drugi način. Postoje mnoge web stranice za sklapanje poznanstava u svrhu veze. Neke su besplatne, a neke naplaćuju svoje usluge. Neke su namijenjene posebnim vjerskim ili etničkim skupinama. Neke su poput osobnih oglasa – bilo tko može postaviti podatke o sebi, a oni će poslužiti drugima za pronalaženje osobe srodnog karaktera i interesa. Claire i Haroot, kao i Matt i Helen, našli su se preko websajta eHarmony. Za pristup u eHarmony treba se platiti članarina i ispuniti upitnik od 250 pitanja, na osnovu kojih agencija izradi osobni profil. Nakon što su ispunili upitnik, Claire i Haroot bili su vrlo iznenađeni točnošću svojih profila. Usporedivši ih nakon što su već bili zaručeni, kažu da pristaju međusobno kao komadi slagalice: "U mnogim stvarima nismo bili slični, pa nas je eHarmony spojio po karakternim crtama koje su nam različite, ali se dopunjuju, a ne po onima koje su nam zajedničke," kaže Haroot. Sve više ljudi traži ljubav na Internetu. I eHarmony i Match.com, još jedan popularan sajt za pronalaženje “srodnih duša,” kažu da se broj njihovih članova posljednjih mjeseci - unatoč recesiji – povećao.